Max Ernst
Store norske leksikon,Kunst og estetikk,Bildende kunst,Kunsthistorie,Surrealisme i bildende kunst
Max Ernst var en tysk-fransk maler, grafiker og billedhugger. Han debuterte som kunstner på galleriet Der Sturm i Berlin i 1913. Han bosatte seg i Köln, der han sammen med blant andre Hans Arp grunnla den dadaistiske Kölngruppen i 1919.
Ernst bosatte seg i Paris i 1921, og deltok ved den første surrealistutstilling i 1925. Allerede i 1913 mottok han inntrykk av Freuds drømmetydninger som skulle inspirere ham i hans arbeid. Han utviklet en egen collageteknikk (forskjellig fra kubistenes collager), som bestod av sammenstillinger av bilder, blant annet klipp fra 1800-tallsillustrasjoner. Han utgav bøkene La Femme 100 Têtes (1929) og Une Semaine de bonté (1934).Ernst var også den første i moderne kunst til å bruke frottageteknikken (fransk 'gniding'), som bestod i å stryke kull eller grafitt over papir som lå på et underlag av rått tre. Den første samlingen av frottagetegninger ble utgitt i Histoire naturelle (1926). Et stort antall av hans malerier har innslag av frottageformer. Han var bosatt i USA i 1941–1948. Hans malerier ble etter hvert mer abstrakte med store flater i klare farger. Han har også arbeidet med skulpturer i stort format. I dag regnes Max Ernst som en av surrealismens fremste kunstnere.Max Ernst var gift med Dorothea Tanning fra 1946 til sin død. Les mer i Store norske leksikon kunst i Tyskland surrealisme dadaisme Litteratur Camfield, William A.: Max Ernst : Dada and the dawn of Surrealism, 1993, isbn 3-7913-1260-x Rainwater, R., red: Max Ernst : beyond surrealism : a retrospective of the artist's books and prints, 1986 Schneede, Uwe M.: The essential Max Ernst, 1972 Spies, W., red.: Max Ernst : a retrospective, 1991 Turpin, Ian: Ernst, 2nd ed., 1993